Besigheidstudies: ‘Stappe gedoen om nog ŉ 2018-slagting te voorkom’Argieffoto Verskeie stappe is die afgelope paar maande gedoen om te verseker dat die 2019-matriekeksamen vir besigheidstudies nie dieselfde beroerde uitslae lewer as in 2018 nie. Volgens inligting wat die Skoleondersteuningsentrum (SOS) ontvang het, het die departement van basiese onderwys verskeie maatreëls ingestel om ’n herhaling van die 2018-matriekuitslae vir besigheidstudies te voorkom. Die SOS het Woensdag besigheidstudies-onderwysers in Centurion toegespreek om terugvoer te gee oor vordering met betrekking tot die uitslae van die vak. Onderwysers het ook wenke ontvang oor hoe om voor te berei vir die 2019-eindeksamen. Die SOS het die departement in Januarie genader nadat verskeie klagtes oor die uitslae vir die 2018-eindeksamen ontvang is. Van die land se topskole het skielik talle druipelinge gehad en leerders wat gewoonlik onderskeidings behaal, het hul beurse of universiteitskeuring verbeur weens power besigheidstudies-uitslae. Die SOS het ’n ondersoek aangevra na die saamstel en merk van die besigheidstudies-vraestel. Die departement se interne ondersoek het egter geen van die SOS se bekommernisse aangeraak of kernvrae rakende die vraestel en merkproses beantwoord nie. Intussen het die SOS se eie ondersoek bevind dat sowat 80% van die vraestel woord vir woord met die departementele hulpgids Mind The Gap ooreenstem. Hierdie hulpgids was slegs in Engels en aan gr. 12-leerders in onderpresterende skole beskikbaar gestel. Gevolglik het die SOS ’n onderwyser van Noordwes ingespan om Mind The Gap vir besigheidstudies in Afrikaans te vertaal. Die SOS het Woensdag gratis eksemplare van Mind The Gap beskikbaar gestel aan onderwysers wat die seminaar bygewoon het. Dit is beskikbaar op die SOS se webwerf aan lede van die Afrikaanse Handelsvakvereniging. Vordering is ook sedert Januarie gemaak met betrekking tot die merkproses van die NSS-eksamen en die opstel en moderering van die besigheidstudies-vraestel. Daryl Franks, hoof van Oakridge College in Durban, het verskeie vergaderings met amptenare van Umalusi en die departement belê, nadat net drie van sy 80 matrikulante wat besigheidstudies in 2018 geskryf het, geslaag het. Volgens Franks het ’n senior beampte van die departement van onderwys hom vertroulik verseker dat die departementele eksamenpaneel verantwoordelik vir besigheidstudies vanjaar ontbind is en dat ’n nuwe paneel aangestel is om toesig te hou oor die 2019-matriekeindeksamen vir dié vak. “Die proses waarvolgens onderwysers aansoek doen om eindeksamen-vraestelle te merk, is ook aansienlik aangepas om te verseker dat bevoegde, gekwalifiseerde en ervare onderwysers as merkers aangestel word,” het Franks gesê. Onderwysers moet nou minstens drie jaar ervaring in die onderrig van besigheidstudies hê en vaardig wees in die taal waarin hulle merk. Volgens Franks was baie van die merkers in 2018 nie besigheidstudies-onderwysers nie en kon nie die taal waarin hulle gemerk het, behoorlik verstaan nie. Hugo Vermeulen, hoof van opleiding aan die SOS, het gesê dié stappe is bewys dat die departement besef daar was fout met die 2018-eindeksamen, al sal hulle dit nie openlik erken nie. Umalusi het boonop beloof om binne die volgende paar weke ’n vergadering met dr. Mafu Rakometsi, die hoof van Umalusi, aan die SOS toe te staan om bogenoemde klagtes en die pad vorentoe te bespreek en te verseker dat die geskiedenis hom nie herhaal nie. Die SOS het intussen gesê hy is bewus van probleme met die memorandum en vertaling van die 2019-rekordeksamen vir besigheidstudies wat Gautengse leerders Maandag geskryf het en dat hy ondersoek instel.